Una cinquantena de persones assisteixen a la cantada de nadales d’Ordino - FÒRUM.ad
Una cinquantena de persones assisteixen a la cantada de nadales d’Ordino
On: 20/12/15 18:31
Un any més, l’església parroquial d’Ordino ha estat l’escenari escollit per celebrar la tradicional cantada de nadales, a càrrec de la Coral Casamanya i la Coral Rocafort de Sant Julià de Lòria.
Durant l’esdeveniment, que s’emmarca dins el programa d’activitats nadalenques que anualment organitza el Comú d’Ordino, els assistents han pogut gaudir de cançons tan conegudes com ‘Bon dia’, d’Els Pets, ‘Imagine’, de John Lennon, ‘Joia en el Món’, de G. F. Händel, o la versió coral d’Oriol Martorell del ‘Cant dels ocells’, entre d’altres.
L’acte també ha comptat amb la participació dels Petits Cantaires Lauredians, els quals han interpretat una adaptació al català de la cançó ‘Tens un amic’, de Carole King. El calendari d’activitats nadalenques d’Ordino, que es va iniciar l’1 de desembre amb l’encesa de llums a la plaça Major, continuarà durant tot el mes de desembre i fins al 13 de gener.
D’entre les diferents propostes, destaca el concert de Cap d’Any a càrrec de l’ONCA, la representació dels pastorets efectuada pels infants de la parròquia, així com el lliurament de premis del 14è concurs de nadales i calendaris d’advent.
Previous Post: Vila 5a i Esteve 9è a l’última jornada de la Copa d’Europa júnior
Next Post: Els padrins de Canillo s’emporten el primer premi del concurs de pessebres artesanals